U-I-194/10, Up-1081/10
Natisni
Opravilna št.:
U-I-194/10, Up-1081/10
Datum odločitve:
11. 11. 2010
ECLI:
ECLI:SI:USRS:2010:U.I.194.10
Akt:
Ustavna pritožba zoper sodbo Upravnega sodišča št. I U 221/2010-13 z dne 30. 6. 2010

Zakon o dohodnini (Uradni list RS, št. 51/10 – uradno prečiščeno besedilo) (ZDoh), 1. odst. 96. čl.,  132. čl., 150. čl., 152. čl. in 159. čl.
Izrek:
Ustavna pritožba zoper sodbo Upravnega sodišča št. I U 221/2010-13 z dne 30. 6. 2010 se zavrže.

Pobuda za začetek postopka za oceno ustavnosti prvega odstavka 96. člena in 132., 150., 152. ter 159. člena Zakona o dohodnini (Uradni list RS, št. 51/10 – uradno prečiščeno besedilo) se zavrže.
Evidenčni stavek:
Ustavno sodišče zavrže nedovoljeno ustavno pritožbo.
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.52.11- Ustavno sodstvo - Postopek - Procesne predpostavke v postopku ustavne pritožbe - Zadeve po 55.a členu ZUstS 
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, 55.a.2.1, 55.b.1.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Niko Avguštinčič, Trebnje
Datum vloge:
30. 8. 2010
Vrsta odločitve:
sklep
Vrsta rešitve:
zavrženje
Dokument:
US29292
Dokument v PDF obliki:
U-I-194-10, Up-1081-10.pdf
132 KB
Prenesite datoteko
U-I-194/10-4
Up-1081/10-4
11. 11. 2010
SKLEP
Ustavno sodišče je v postopkih za preizkus pobude in ustavne pritožbe Nika Avguštinčiča, Trebnje, na seji 11. novembra 2010
sklenilo:
1. Ustavna pritožba zoper sodbo Upravnega sodišča št. I U 221/2010-13 z dne 30. 6. 2010 se zavrže.
2. Pobuda za začetek postopka za oceno ustavnosti prvega odstavka 96. člena in 132., 150., 152. ter 159. člena Zakona o dohodnini (Uradni list RS, št. 51/10 – uradno prečiščeno besedilo) se zavrže.
Obrazložitev
1. Z izpodbijano sodbo je Upravno sodišče zavrnilo tožbo, ki jo je pritožnik vložil zoper odločbo Davčne uprave Republike Slovenije, Davčnega urada Novo mesto, izdano v postopku odmere dohodnine od dobička iz kapitala od osvojitve vrednostnih papirjev in drugih deležev ter investicijskih kuponov za leto 2007 v znesku 979,66 EUR. Pritožnik izpodbijani odločitvi očita kršitev 2., 14. in 33. člena Ustave. Pritožnik oziroma pobudnik meni, da so bili posamični akti v tej zadevi izdani na podlagi protiustavnega predpisa, zato hkrati z ustavno pritožbo vlaga tudi pobudo za začetek postopka za oceno ustavnosti prvega odstavka 96. člena ter 132., 150., 152. in 159. člena Zakona o dohodnini (v nadaljevanju ZDoh-2). Zatrjuje, da so izpodbijane določbe v neskladju z 2., 14., 33. in 155. členom Ustave.
2. Po prvem odstavku 55.a člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) ustavna pritožba ni dovoljena, če ne gre za kršitev človekovih pravic ali temeljnih svoboščin, ki bi imele hujše posledice za pritožnika. Po prvi alineji drugega odstavka istega člena ZUstS se šteje, da gre za tak primer, če vrednost spornega predmeta za pritožnika ne presega zneska, ki je določen za opredelitev spora majhne vrednosti v zakonu, ki ureja pravdni postopek. Za tak primer gre v obravnavani zadevi, saj vrednost naloženih davčnih obveznosti ne presega zneska 2.000,00 EUR. Pritožnik ne predlaga izjemne obravnave ustavne pritožbe skladno s tretjim odstavkom 55.a člena ZUstS. To, da hkrati z ustavno pritožbo vlaga tudi pobudo za začetek postopka za oceno ustavnosti navedenih določb ZDoh-2, samo po sebi ne utemelji izjemne obravnave. Ker ustavna pritožba ni dovoljena, jo je Ustavno sodišče zavrglo (1. točka izreka).
3. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Pravni interes pobudnika za začetek postopka za oceno ustavnosti izpodbijane določbe je temeljil na hkrati vloženi ustavni pritožbi, ki jo je Ustavno sodišče kot nedovoljeno zavrglo. Glede na to morebitna razveljavitev izpodbijane določbe v zadevi pobudnika ne bi več mogla učinkovati. To pomeni, da pobudnik ne izkazuje pravnega interesa za začetek postopka za oceno ustavnosti. Zato je Ustavno sodišče njegovo pobudo zavrglo (2. točka izreka).
5. Ustavno sodišče je sprejelo ta sklep na podlagi tretje alineje prvega odstavka 55.b člena v zvezi s prvo alinejo drugega odstavka 55.a člena in tretjega odstavka 25. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.
dr. Ernest Petrič
Predsednik